b'\n_START_ARTICLE_\n\xc5\xa0viesos sklaida\n_START_SECTION_\nMi sklaida nuo sferini\xc5\xb3 daleli\xc5\xb3\n_START_PARAGRAPH_\nSklaida nuo sferini\xc5\xb3 daleli\xc5\xb3, kuri\xc5\xb3 matmenys palyginami su \xc5\xa1viesos matmenimis, yra apra\xc5\xa1oma Mi sklaidos teorija. Mi teorija, taip pat vadinama Lorenco ir Mi arba Lorenco-Mi-Debajaus teorija, yra pagr\xc4\xafsta Maksvelo lyg\xc4\x8di\xc5\xb3 tiksliais sprendiniais. Stambesni\xc5\xb3 matmen\xc5\xb3 dalel\xc4\x97ms yra papras\xc4\x8diau naudoti paprastesn\xc4\x99 \xc5\xa1viesos difrakcijos teorij\xc4\x85.\n_START_SECTION_\nDifrakcin\xc4\x97 sklaida\n_START_PARAGRAPH_\nSklaida nuo stambesni\xc5\xb3, nei bangos ilgis daleli\xc5\xb3, gali b\xc5\xabti s\xc4\x97kmingai apra\xc5\xa1yta supaprastinta teorija, dar \xc5\xbeinoma difrakcijos teorijos vardu. Optikoje difrakcijos s\xc4\x85voka yra susieta su bangin\xc4\x97mis \xc5\xa1viesos savyb\xc4\x97mis. Klasikiniuose difrakcijos eksperimentuose buvo naudojami \xc4\xafvairi\xc5\xb3 form\xc5\xb3 ply\xc5\xa1iai arba kli\xc5\xabtys ir \xc5\xa1viesos difrakcija vis stipriau pasireik\xc5\xa1davo ply\xc5\xa1io arba kli\xc5\xabties matmenims art\xc4\x97jant prie \xc5\xa1viesos bangos ilgio. Tuomet \xc5\xa1viesa, sklisdama pro kli\xc5\xabt\xc4\xaf, nukrypdavo nuo tiesaus kelio, o \xc4\xafprastinio \xc5\xa1e\xc5\xa1\xc4\x97lio sritis buvo tuo ma\xc5\xbeesn\xc4\x97, kuo kli\xc5\xabties matmuo buvo artimesnis bangos ilgiui. Difrakcija ai\xc5\xa1kinama Hiuigenso ir Frenelio principo pagalba. \xc5\xa0viesos bangos pavir\xc5\xa1ius kiekvienu laiko momentu yra ne paprasta antrini\xc5\xb3 bang\xc5\xb3 gaubtin\xc4\x97, o t\xc5\xb3 bang\xc5\xb3 interferencijos rezultatas._NEWLINE_Difrakcija paai\xc5\xa1kina tokius rei\xc5\xa1kinius kaip r\xc5\xabko lankas, vainikai bei yra svarbi optini\xc5\xb3 laikmen\xc5\xb3 teorijoje, kadangi ji, nusakydama \xc5\xa1viesos sklaid\xc4\x85, riboja CD/DVD arba Blu-ray Disc lazerio ma\xc5\xbeiausios d\xc4\x97m\xc4\x97s matmenis, o tuo b\xc5\xabdu ir \xc4\xafra\xc5\xa1omos informacijos kiek\xc4\xaf.\n_START_SECTION_\nSklaida apra\xc5\xa1oma geometrin\xc4\x97s optikos pagalba\n_START_PARAGRAPH_\nRegimosios \xc5\xa1viesos bangos ilgis yra labai ma\xc5\xbeas lyginant su \xc5\xbemogaus akies l\xc4\x85stel\xc4\x97mis bei did\xc5\xbei\xc4\x85j\xc4\x85 dalimi kasdieni\xc5\xb3 objekt\xc5\xb3, tod\xc4\x97l jos spinduliai nukrypsta nuo tiesaus sklidimo kelio kasdien sutinkamose situacijose nykstamai ma\xc5\xbeu kampu. Tiesiaeigio \xc5\xa1viesos sklidimo ir kiti geometrin\xc4\x97s optikos d\xc4\x97sniai pakankamai tiksl\xc5\xabs tik tada, kai \xc5\xa1viesos sklidimo kelyje esan\xc4\x8di\xc5\xb3 kli\xc5\xab\xc4\x8di\xc5\xb3 matmenys yra daug didesni u\xc5\xbe \xc5\xa1viesos bangos ilg\xc4\xaf. Geriausi geometrin\xc4\x97s optikos apra\xc5\xa1omi \xc5\xa1viesos sklaidos pavyzd\xc5\xbeiai yra balti debesys, vaivoryk\xc5\xa1t\xc4\x97 bei halas.'